Lokalsamfunnet i sorg etter Sigrid-drapet
Mange i lokalsamfunnet har hjulpet til med å lete etter 16-åringen og skolegården på Østensjø har vært et fast møtested for de frivillige. Mange er i sorg etter at politiet bekreftet at det var Sigrid Giskegjerde Schjetne som ble funnet drept i et skogholt på Kolbotn mandag kveld. Ved Østensjø Kanvasbarnehage, der Sigrids sko og mobiltelefon ble funnet den natten hun forsvant, legger naboer tirsdag kveld ned blomster. Lena Andreassen er en av dem som tenner et lys og setter en bukett roser i gjerdet rundt barnehagen. - Jeg har vært med i letingen fra dag én, og var senest ute og lette i går på Svartskog. Da kjørte vi forbi Kolbotn, sier Andreassen til VG Nett. Hun forteller at det var planlagt leting der Sigrid ble funnet førstkommende søndag. - Jeg er lettet over at vi nå kan sette punktum for letingen. Nå har familien fått tilbake datteren sin, men ikke på den måten de håpet. Saken er trist og helt jævlig, sier Andreassen, som ikke er venn av Sigrids familie, men bor i nabolaget. Hun mener politiet har gjort en kjempejobb i saken, og skryter særlig av politiinspektør Hanne Kristin Rohde. - Jeg er glad de har pågrepet og siktet to personer, sier Andreassen.Truls Myrvold bor også i nabolaget, og oppsøker barnehagen tirsdag kveld. Han forteller at han har kjørt Norge rundt i letingen etter Sigrid, og at han har sett steder han aldri trodde han skulle se. - Vi skjønte vel hvor landet lå etter omtrent 14 dager, men vi ga oss ikke med letingen, sier Myrvold, før Andreassen bryter inn: - Jeg har hele tiden håpet at Sigrid var i live. De to kjente ikke hverandre før de begynte å lete etter Sigrid, men forteller at de frivillige har blitt gode venner den siste måneden.Oppsal kirke og Skøyenåsen skole åpnes tirsdag kveld for de som vil møtes og snakke sammen etter drapet. - I kveld er jobben min bare å være her. Kirken er med i kriseteamet for Østensjø bydel og vi har åpnet Opsal kirke i kveld, sier Kåre Skramestø, sogneprest i Oppsal, til VG Nett. Tirsdag kveld er skolegården på Østensjø skole, som har vært samlingssted for letemannskapene de siste ukene, helt folketom. - Hva har saken gjort med Østensjø bydel? - Saken har skapt et enormt engasjement, mye godhet, nye nettverk og nye vennskap, sier Skråmestø. 16-åringen ble meldt savnet natt til mandag 5. august, da hun ikke kom hjem fra en venninne. Siden det det har flere hundre frivillige lett i flere dager etter henne, uten resultat.Familien har tidligere takket for det voldsomme engasjementet og mener datteren deres har blitt hele Norges nabojente, en som mange kjenner seg veldig godt igjen i. Rett etter klokken 19 tirsdag kveld, bare én time etter at politiet har bekreftet at Sigrid er funnet død, har Facebook-gruppen «RIP Sigrid Schjetne» fått over 40.000 medlemmer.Også Skøyenåsen skole åpner dørene i kveld. - Vi åpner og betjener et treffsted i samarbeid med Skøyenåsen skole nå i kveld. Det er mulig folk har behov for å søke sammen og sørge, sier bydelsdirektør Tove Stien i i bydel Østensjø til VG Nett tirsdag kveld. De åpner auditoriet på skolen for sørgende som trenger noen å snakke med. Det vil være helsepersonell til stede. To menn på 37 og 64 er siktet for drap på 16-åringen, men begge nekter straffskyld. De ble pågrepet i et industriområde i nærheten av der hvor Sigrid ble funnet drept mandag kveld.Harald Stabell, bistandsadvokat til Sigrid Giskegjerde Schjetnes familie, sier til Dagsnytt 18 at de siste ukene har vært et mareritt for familien. Å sette ord på hva de føler er ikke mulig. De har hatt en meget tung tid, sa han.
Flere legger ned blomster og tenner lys for Sigrid Giskegjerde Schjetne (16) på Østensjø tirsdag kveld.